**SVEČANOST OTVORENJA U HNK IVANA PL. ZAJCA – Redoslijed izvođenja s informacijama o izvođačima**

Početak: u 17 sati
Trajanje: 90 minuta

Voditelji: **Leonora Surian Popov** i **Edi Ćelić**

**Leonora Surian** diplomirala je glumu na Nacionalnoj Akademiji dramskih umjetnosti Silvio D’Amico u Rimu 2003 godine. Iste je godine primljena u stalni angažman u HNK Ivana pl. Zajca u Rijeci, gdje je ostvarila niz značajnih uloga u dramskim predstavama hrvatske i talijanske drame, te se iskazala kao sjajna glazbenica u raznim mjuziklima. Šira ju je publika upoznala i u jednoj od glavnih uloga u hrvatskoj telenoveli Sve će biti dobro.
Objavila je tri nosača zvuka u izdanju Aquarius records: “Moj mali svijet”( 2008.), u suradnji s najpriznatijim hrvatskim jazz glazbenicima, a u suradnji s harfisticom Vlastom Hribar objavljuje “Bijeli Božić” (2010.) i “Nanita”- uspavanke za djecu (2015.).
Uvijek sklona šali, Leonora je početkom 2012. izdala zbirku viceva o plavušama „Vic je što sam plava“- najbolji vicevi o plavušama (Profil).
Od rujna 2014. do studenog 2016. ravnateljica je Talijanske drame u HNK “Ivana pl. Zajca”.
Surađivala je s brojnim redateljima poput Jagoša Markovića, Krešimira Dolenčića, I. Buljan, V. Brešan i drugih.

**Edi Ćelić** rođen je 13. kolovoza 1989. u Splitu. Na Umjetničkoj akademiji u Osijeku, gluma i lutkarstvo magistrirao je kao Magistar kazališne umjetnosti – akademski glumac i lutkar, 2013. Stalni je član u Drami HNK Ivan pl. Zajc od siječnja 2018. Godine, a ostvario je zapažene uloge **i u drugim kazalištima u Hrvatskoj te u filmovima i TV dramama. Dobitnik je mnogih nagrada i priznanja:**24. SLUK ,2013, nagrada za najbolje glumačko ostvarenje, uloga Grga Čvarak u «Grga Čvarak» u režiji Tamare Kučinović;
17. ASSITEJ, 2014, nagrada za najbolje kolektivno glumačko ostvarenje;
25. SLUK, 2015, nagrada za najbolje glumačko ostvarenje, uloga dječak Ivica u «Deveta ovčica» u režiji Ljudmile Fedorove;
8. festival hrvatske drame Mali Marulić, 2015**,** nagrada za najbolje glumačko ostvarenje, uloga dječak Ivica u «Deveta ovčica» u režiji Ljudmile Fedorove;
15th International festival of children’s theatres Banja Luka, 2016, nagrada za najbolje glumačko ostvarenje, uloga dječak Tin i Djecozgrab, u «Nije me strah» u režiji Ljudmile Fedorove;
49. PIF – nagrada za najbolje glumačko ostvarenje, uloga dječak Tin i Djecozgrab u «Nije me strah» u režiji Ljudmile Fedorove;
24. Festival glumca, 2017, nagrada Nevenka Filipović za najbolje ostvarenje u lutkarskim predstavama ili predstavama za djecu ili mlade za predstavu Bijeli Jelen;
19 th International puppet festival Zlatna Iskra, 2017, nagrada za najbolje glumačko ostvarenje, uloga dječak Tin i Djecozgrab u «Nije me strah» u režiji Ljudmile Fedorove;
10. festival hrvatske drame Mali Marulić, 2017 – nagrada za najbolje glumačko ostvarenje, uloga dječak Tin i Djecozgrab u «Nije me strah» u režiji Ljudmile Fedorove;
25. Festival glumca, 2018, nagrada Nevenka Filipović za najbolje ostvarenje u lutkarskim predstavama ili predstavama za djecu ili mlade, uloga Fracnoisa, u Zašuti u režiji Damira Mađarića;
4th FEDU festival Sarajevo, 2018, – nagrada za najbolje glumačko ostvarenje, uloga dječak Tin u «Nije me strah» u režiji Ljudmile Fedorove;
21. ASSITEJ, 2018, nagrada za najbolje glumačko ostvarenje, uloga dječak Tin u «Nije me strah» u režiji Ljudmile Fedorove.

**1. “Lijepa naša domovino”, himna
Izvodi vokalna skupina Putokazi**

**Putokazi** (Rijeka) su jedinstvena glazbena pojava na hrvatskoj sceni, čiju višeglasnu izvedbu prati plesno-scenski pokret pjevača. Putokazi ne podilaze općem trendu stvaranja za brzu konzumaciju, krasi ih izniman profesionalizam i maksimalna predanost ideji koja umjetnički doživljaj iz glazbenog proširuje u opći. Postoje od 22.2.1984. godine.

Kroz Putokaze je do sada prošlo 400-tinjak pjevačica i pjevača, dosada su izdali 13 nosača zvuka (12 albuma i DVD), a iza sebe imaju gotovo 900 nastupa u zemlji i inozemstvu. Utemeljiteljica i voditeljica je Miranda Đaković.

**2. “Nije dobro”, pjesma
Izvode MR.LEE & IVANESKY**

**Ivanka Mazurkijević i Damir Martinović Mrle** umjetnički su i bračni tandem.

Damir Martinović Mrle je glazbenik, osnivač i basist riječke rock grupe Let 3. Prije 1986. godine, tijekom oformljavanja Leta 2, točnije pred sam kraj 1970-ih Mrle je svirao u riječkom punk sastavu Termiti, a nakon raspada Termita, nastavlja svoje djelovanje kroz multimedijalan projekt Strukturne ptice.

Ivanka Mazurkijević poznata je kao pjevačica u hrvatskom glazbenom sastavu Stampedo. Surađivala je s Milom Kekinom u tzv. projektu “Mile i putnici”, na albumu “U dva oka”. Pored toga što je uspješna pjevačica, Ivanka se okušala i u glumačkim vodama u hrvatskim televizijskim serijama.

**3. govor gradonačelnika Rijeke Vojka Obersnela**

**4.** **G. F. Händel: “Dopo notte”**, **arija iz barokne opere** “**Ariodante**”
**Izvode:** **Diana Haller** **(mezzosopran)** i **Riječki simfonijski orkestar**; **dirigent:** **Kalle Kuusava**

**Diana Haller** rođena je 1986. godine u Rijeci. U rodnom gradu završila je Srednju glazbenu školu Ivana Matetića Ronjgova, a pjevanje je nastavila studirati na Konzervatoriju Giuseppe Tartini u Trstu gdje je diplomirala s najvišim ocjenama i pohvalom, a potom se usavršavala na Kraljevskoj akademiji za glazbu u Londonu. Nakon londonske specijalističke diplome (Dip RAM), upisala je poslijediplomski studij opere i Lieda na Visokoj školi za glazbu i scenske umjetnosti u Stuttgartu. Nakon završenog studija, mlada se Riječanka nastavila usavršavati pod vodstvom velike primadonne KS. Brigitte Fassbaender. Godine 2009. Diana Haller postala je članicom Opernog studija pri Državnoj operi u Stuttgartu, a 2010. godine postaje najmlađom solisticom opernog ansambla, te kontinuirano niže uspjehe nastupajući u sve većim i zahtjevnijim ulogama. Uz stuttgartski angažman, mlada mezzosopranistica ostvaruje vrlo uspješne nastupe i na drugim zapadnoeuropskim opernim scenama, koncertnim podijima i festivalima. U svojoj je karijeri osvojila više prestižnih nagrada, u zemlji i inozemstvu, a danas je i počasna članica ansambla Opere HNK Ivana pl. Zajca.
Diana Haller zajedno s Riječkim simfonijskim orkestrom, pod dirigentskom palicom Kallea Kuusave, izvest će baroknu ariju s vrtoglavim koloturama o povratku u luku nakon burne noći pod nazivom „Dopo notte“. Radi se o ariji iz opere „Ariodante“ G.F. Händela.

**5. govor direktorice Rijeka 2020 Emine Višnić**

**6. Ivan pl. Zajc: “Nikola Šubić Zrinjski”**, **prepjev finala opere, “U boj, u boj”
Izvode: Kristina Kolar (sopran), Domagoj Dorotić (tenor), Robert Kolar (bariton), Zbor riječke Opere** **i Riječki simfonijski orkestar; dirigent: Zoran Juranić**

**Kristina Kolar**, mezzosopranistica, od 1996. zaposlena je u HNK Ivana pl. Zajca u Rijeci u statusu prvakinje Opere, a od 2019. godine nosi titulu nacionalne prvakinje. Kao solistica ostvarila je preko 50 uloga u nizu glazbeno-scenskih djela, što u Hrvatskoj, što u inozemstvu, a izdvajaju se: Verdi „Aida” (Aida), „Macbeth” (Lady Macbeth), „Nabucco” (Abigaille, Fenena), „La forza del destino”(Preziosilla), „Falstaff” (Meg), Giordano „Andrea Chénier” (Maddalena di Coigny), Puccini „Tosca” (Tosca), „Manon Lescaut” (Manon Lescaut), „Gianni Schicchi” (Ciesca), Bizet „Carmen” (Carmen), Ponchielli „La Gioconda” (Laura), Mozart „Don Giovanni” (Donna Elvira), „Così fan tutte” (Dorabella), Rossini „Il signor Bruschino” (Marianna), „Turčin u Italiji” (Zaida), Strauss „Šišmiš” (Rosalinde, Princ Orlovsky), Mascagni „Cavalleria rusticana” (Santuzza, Lola), Cilea „Adrianna Lecouvreur” (Principessa), Thomas „Hamlet” (Gertruda), Zajc „Nikola Šubić Zrinjski” (Eva – operu je za svjetsko tržište snimila njemačka izdavačka kuća CPO), „Amelija” (Teresa), „Lizinka” (Miss Jackson), „Prvi grijeh” (Svijetli genij), „Momci na brod” (Bibiana), „Zlatka” (Vračara) i dr. Tijekom svoje bogate karijere stalna je gošća inozemnih opernih scena (Japan, Finska, Njemačka, Češka, Poljska, Mađarska, Italija, Slovenija itd.).
Koncertno nastupa kao solistica u izvedbama brojnih skladatelja, poput Verdija, Pergolesija, Mozarta, Beethovena, Rossinija, Kolba i drugih. Bilježi suradnje s dirigentima kao što su N. Bareza, L. Voltolini, V. Matvejeff, J. Kamdžalov, H. Griffins, S. Dinić, G. Chmura, P. Dešpalj, F. Rosa, A. Allemandi, M. i R. Homen, I. Švara, I. Repušić, T. Bilić, T. Boganyi, E. de Nadai, A. Bjelinski, T. Fačini, N. Matošević i drugi.
Dobitnica je Nagrade „Milka Trnina“ za ulogu Santuzze, Nagrade hrvatskog glumišta za ulogu Mettele i dva puta Nagrade „Štefanija Lenković“ HNK Ivana pl. Zajca za najbolje ostvarenu opernu ulogu; u sezonama 2012/13. i 2013/14. za ulogu Aide te u sezoni 2014/15. za uloge Donne Elvire i Tosce, te Nagrade publike HNK Ivana pl. Zajca za ulogu Lady Macbeth u operi „Macbeth” i ulogu Aide u istoimenoj operi u sezoni 2018./2019.
Snimila je četiri nosača zvuka: „Sakralna glazba riječkih skladatelja“, „Hrvatska solo popijevka“ i „Hrvatska duhovna glazba“, „Frano Parać: Misa Maruliana“.

**Robert Kolar**, hrvatski bariton. Završio je 1992. godine srednjoškolsko glazbeno obrazovanje (solo pjevanje) u Glazbenoj školi Ivana Matetića Ronjgova u klasi prof. Margarete Togunjac. Iste godine upisuje studij solo pjevanja na Muzičkoj akademiji u Zagrebu u klasi prof. Zdenke Žapčić- Hesky.
Već od 1992. aktivni je član “Zagrebačkog opernog studija”. Debitirao je 1993. u Gradskom kazalištu Komedija, pjevajući Eneja u operi Didona i Enej H. Purcella. 1996. diplomirao je solo pjevanje na Muzičkoj Akademiji u Zagrebu u klasi prof. Zdenke Žabčić-Hesky. Usavršavao se kod primadone Dunje Vejzović (kazalište VERO), master class: Nelli Manuilenko –Rijeka , Alessandro Svab –Trst, ljubljana. Od 1997. solist je opere Hrvatskog narodnog kazališta Ivana pl. Zajca u Rijeci, a od 2016 prvak opere istog kazališta. Izuzev kao operni pjevač djeluje i na koncertnim podijima gdje kao solist sudjeluje u izvedbama komornih djela, misa, requiema, i to od skladbi baroknih autora do skladatelja našeg stoljeća.
Kao solist nastupa i u drugim kazalištima te na koncertnim podijima : HNK u Zagrebu,Slovensko narodno Gledališče Ljubljana, Narodno pozorište Sarajevo,HNK Split, HNK Varaždin, Varaždinske barokne večeri, Zadarski ljetni festival, Dubrovačke ljetne igre, Gradsko kazalište Komedija, Koncertna dvorana Vatroslav Lisinski, Krčko ljeto, Riječko ljeto, Histria festival, Organum Histrie….
Nastupao je kao solo bariton sa: Hrvatskim baroknim ansamblom, Zborom Hrvatske radio televizije, Akademskim zborom Ivan Goran Kovačić, Oratorijskim zborom iz Rijeke, ansamblom Collegium Musicum Fluminense, Riječkim komornim orkestrom, Zagrebačkom filharmonijom, Riječkom filharmonijom, Simfonijskim orkestrom Hrvatske radio televizije, Ukrajinskim državnim simfonijskim orkestrom,Panonskom filharmonijom iz Pečuha, Dubrovačkim simfonijskim orkestrom, Europskim orkestrom Medicinara….

Tijekom svojeg umjetničkog djelovanja surađivao je sa svim eminentnim hrvatskim te stranim dirigentima, među kojima su: Nikša Bareza, Pavle Dešpalj, Vladimir Kranjčević, Saša Britvić, Vjekoslav Šutej, Nada Matošević, Ivan Repušić, Miroslav Belamarić, Zoran Juranić, Mladen Tarbuk, Dušan Prašelj, Veseljko Barešić ,Ivo Lipanović , Miroslav Homen, Eddi di Naddai ,Loris Voltolini , Igor Švara,Ville Matvejeff,Tibor Boganyi….
Dobitnik je Specijalnog priznanja Milan Pihler koje najuspješnijim opernim pjevačima dodjeljuje HNK Ivana pl. Zajca. Dobitnik je i nagrade Milan Pihler za ulogu Michoneta u operi F.Cilea : „Adriana Lecovreur“. Nominiran i je za nagradu Hrvatskog glumišta za : ulogu Michoneta u operi F.Cilea : „Adriana Lecovreur“. Snimio je nosač zvuka sa umjetnicima iz Hrvatske i Italije za “Academia Lirica Rotariana” Laboratorio Lirico Europeo iz Milana, koji je distribuiran po zemljama Europske unije. Snimio je nosač zvuka sa ansamblom Vox Caelestis “Sakralna glazba riječkih skladatelja” te “Hrvatska solo popjevka” sa svojom suprugom mezzosopranisticom Kristinom Kolar.

**Domagoj Dorotić**, tenor, glazbeno obrazovanje počeo je kao trubač u Glazbenoj školi „Ferdo Livadić” u Samoboru, a srednju glazbenu školu završio je u Zagrebu na Glazbenom učilištu „Elly Bašić” 1999. Diplomirao je u klasi profesorice Vlatke Oršanić na Muzičkoj akademiji u Zagrebu gdje je diplomirao 2008. godine. Dvije godine poslije postaje solist opere HNK u Zagrebu. Od tada je, među ostalim, u HNK u Zagrebu ostvario uloge u operama „Nikola Šubić Zrinjski” Ivana pl. Zajca (Juranić), „Parsifal” R. Wagnera (Treći štitonoša), „Mazeppa” P. I. Čajkovskog (Andrej), „Gianni Schicch”i G. Puccinija (Rinuccio), „Hamlet” A. Thomasa (Laert), „Ljubavni napitak” G. Donizettija (Nemorino), „Evgenij Onjegin” P. I. Čajkovskog (Lenski), „Tosca” G. Puccinija (Cavaradossi), „Ekvinocij” I. Brkanovića (Ivo) i dr. Istovremeno je nastupao i u splitskom HNK u operama kao što su „Macbeth” G. Verdija (Macduff), „Adel i Mara” J. Hatzea (Adel), „Nabucco” G. Verdija, „Cavalleria rusticana” P. Mascagnija (Turiddu), „Traviata” G. Verdija (Alfredo), „Ukleti Holandez” R. Wagnera (Steuermann), „Ernani” G. Verdija (Ernani) itd. Od gostovanja na inozemnim pozornicama izdvaja se nastup u ulozi Lenskog u Litvanskoj nacionalnoj operi u Rigi. Od 2015. na angažmanu je, u statusu prvaka, u Operi HNK u Osijeku, gdje je primjerice nastupio u naslovnoj ulozi na premijeri opere „Porin” Vatroslava Lisinskog, nastupio je i na premijeri kao Manrico u Verdijevom „Trubaduru” te u Bizetovoj „Carmen” kao Don José.
Nerijetko nastupa i koncertno, surađujući s našim i stranim istaknutim dirigentima i ansamblima pjevajući zahtijena oratorijska djela kao što su Verdijev Requiem, Beethovenova Misa Solemnis, Dvořákov Stabat Mater, Janáčekova Glagoljaška misa, Papandopulova Hrvatska misa itd.
Također, imao je čast sudjelovati na snimanju CD-a prve hrvatske opere „Ljubav i zloba” u produkciji Hrvatske radiotelevizije u glavnoj tenorskoj ulozi te na snimanju nosača zvuka opere „Nikola Šubić Zrinski” također u produkciji HRT-a .
Među nagradama ističu se: Rektorova nagrada za ulogu Rinuccia u operi „Gianni Schicchi” u izvedbi HNK-a u Zagrebu (2008.), prva nagrada žirija na ljetnom opernom seminaru u Schloss Laubachu (2008.), Nagrada Hrvatskoga glumišta za ulogu Maxa u operi „Crux dissimulata” Srećka Bradića u režiji Krešimira Dolenčića u produkciji HNK u Zagrebu i 25. MBZ-a i za ulogu Fentona u operi „Falstaff” u režiji Arnauda Bernarda i izvedbi HNK Zagreb (2009.), Nagrada „Ante Marušić”HNK Split (2012.), Nagrada „Vladimir Ruždjak” HNK Zagreb za ulogu Cavaradossija u operi „Tosca”. Godine 2013. pjevao je hrvatsku himnu prigodom primanja Republike Hrvatske u Europsku uniju. Izdvajaju se i sudjelovanje u predstavljanju hrvatske kulture u Manausu u Brazilu u povodu Svjetskog nogometnog prvenstva, nastup u Glagoljskoj misi Leoša Janáčeka uz Kraljevsku filharmoniju iz Liegea, te nastup na otvaranju Dubrovačkih ljetnih igara 2015.

**Zoran Juranić**, skladatelj i dirigent. Na Muzičkoj akademiji u Zagrebu studirao je glazbenu teoriju i kompoziciju u klasi Stjepana Šuleka te dirigiranje u klasi maestra Igora Gjadrova. Ubrzo zatim postaje zborovođom u Hrvatskom narodnom kazalištu u Zagrebu, gdje je od 1988. stalni dirigent, a od 2002. do 2005. i ravnatelj Opere. Bio je umjetnički ravnatelj Opere HNK Ivana pl. Zajca u Rijeci i Opere HNK u Osijeku. Redovni je profesor na Muzičkoj akademiji u Zagrebu.
Osim toga, Juranić je i stalni gost-dirigent Opere Srpskog narodnog pozorišta u Novom Sadu. Uz niz simfonijskih i koncertnih skladbi, njegov repertoar obuhvaća pedesetak opernih djela iz svih stilskih razdoblja. Autor je operne farse „Govori mi o Augusti“ (Muzički biennale Zagreb 1999), operne sapunice „Pingvini“ (Hamburg i MBZ 2007), opere „Posljednji ljetni cvijet“ (MBZ 2013) te niza scenskih, orkestralnih i komornih skladbi. Revidirao je i izveo niz zanemarenih djela iz hrvatske glazbene baštine, poput djela Ivana pl. Zajca i Antonija Smareglije. Revidirao je i izveo operu „Oganj“ Blagoja Berse te praizveo operu „Preobražaj“ Stanka Horvata.
Predsjednik je Hrvatskog društva skladatelja.
Nagrade i priznanja:
1990. – Nagrada „Vladimir Nazor” (za djelovanje u Operi Hrvatskog narodnog kazališta Ivan pl. Zajc u Rijeci)
1992. – Vjesnikova Nagrada za glazbu „Josip Štolcer Slavenski” (za izvedbu opere ‘Zlatka’ Ivana pl. Zajca)
1999. – Vjesnikova Nagrada za glazbu „Josip Štolcer Slavenski” (za operu ‘Govori mi o Augusti‘)
1999. – Nagrada grada Zagreba
2000. – Nagrada grada Zagreba (za operu „Govori mi o Augusti”)
2001. – Diploma HAZU (za operu „Govori mi o Augusti”)
2001. – Diploma Grada Rijeke (za revitalizaciju djela Ivana pl. Zajca)

**7. govor župana Primorsko-goranske županije Zlatka Komadine**

**8. “Čipka”, sekvenca iz baletne predstave o paškoj čipki koreografkinje Maše Kolar
Izvode: članovi baletnog ansambla HNK Ivana pl. Zajca**

U potrazi za hrvatskim kulturnim nasljeđem koreografkinja Maša Kolar inspiraciju za predstavu traži u nacionalnoj povijesnoj tradiciji i folkloru – od povijesnih spisa, tradicionalne usmene i pisane književnosti, glazbe, plesova, nošnji do tradicionalnih obrta, poput onog izrade čipke. Istovremeno postavlja pitanja: koliko je nasljeđa danas živo, koliko nam je to i takvo nasljeđe bitno? Ulaskom u stare običaje možemo puno saznati o društvenom ustroju, ljudskim odnosima, te ih kroz predstavu reflektirati i suočiti s današnjima.
Inspirirana paškom čipkom, Maša Kolar u njenoj strukturi i ritmu pronalazi bogat izvor za stvaranje, kako koreografske strukture, tako i oblikovanja njenih glavnih elemenata poput prostornih puteva, plesnog vokabulara i ritma, kao i razvoja odnosa među izvođačima. Kroz temu čipke susreću se suvremenost i tradicija.

Maša Kolar je plesna umjetnica rođena u Zagrebu. Završila je Školu suvremenog plesa Ane Maletić, pohađala je Vlaamse Dansacademie u Bruggeu (Belgija) i završila preddiplomski studij suvremenog plesa, nastavnički smjer na Akademiji dramskih umjetnosti, Sveučilišta u Zagrebu. Od 2017. godine umjetnička je ravnateljica Baleta HNK Ivana pl. Zajca.

**9. govor ministrice kulture RH Nine Obuljen Koržinek**

**10. “Song of Imbolc”, poema
Izvode: irska pjesnikinja Moya Cannon uz pratnju Kathleen Loughnane na harfi**

Moya Cannon je irska pjesnikinja s pet objavljenih zbirki, od kojih je najnovija Keats Lives (Carcanet Press, Manchester, 2015). Planine, more i iskonski i trajni odgovori na ljepotu ugrožene zemlje inspiracija su mnogim njenim pjesmama.

Rođena je u Dunfanaghyju, studirala je povijest i politiku na University Collegeu u Dublinu i na Corpus Christi Collegeu u Cambridgeu, odakle je nastavila podučavati u školi u Galwayu.

Njezina prva objavljena zbirka 'Oar' osvojila je 1991. Memorijalnu nagradu Brendan Behan.

Glazba, posebno tradicionalna irska glazba, oduvijek joj je bila jako zanimljiva i stalna joj je tema. Puno nastupa s glazbenicima i pjevačima, među njima i harfisticom Kathleen Loughnane. Urednica je časopisa Poetry Ireland Review i članica Aosdáne, irskog udruženja umjetnika.

Kathleen Loughnane cijenjena je zbog svog rada u uređivanju tradicionalnih irskih plesnih melodija za harfu, ali i zbog istraživanja glazbe irskih skladatelja harfe iz 17. i 18. stoljeća. 1990. osnovala je Dordán, čiji je spoj irske i barokne glazbe naišao na odobravanje mnogih. Kathleen ima 4 CD-a i popratne knjige. Predavala je u Irskoj, u SAD-u, Japanu i cijeloj Europi. Njeni aranžmani pojavljuju se u raznim publikacijama i predaju se na Harf Syllabusu Kraljevske irske akademije glazbe.

**11. Zoran Juranić: “Opera po Kamovu”, prolog opere
Izvode: Diana Haller (mezzosopran), Zbor riječke Opere** i **Riječki simfonijski orkestar; dirigent: Zoran Juranić**

**12. Video poruka povjerenice Europske komisije za inovacije, istraživanja, kulturu, obrazovanje i mlade Mariyje Gabriel i dodjela titule Europske prijestolnica kulture;
Titulu će gradonačelniku Rijeke Vojku Obersnelu dodijeliti potpredsjednica Europske komisije za demografiju i demokraciju Dubravka Šuica**

**13.  govor potpredsjednice Europske komisije za demografiju i demokraciju Dubravke Šuice**

**14. Od “Ode radosti” do “Najdraže Rijeke”
prema Ludwigu van Beethovenu i Damiru Badurini aranžirao Frano Đurović
Izvode: Kristina Kolar (sopran) i gudački kvartet glazbenika Riječkog simfonijskog orkestra**

**15. “Moj grad”
Izvodi: grupa RiVal**

Riječki superband **Ri-Val** okupio se nakon 22 godine uoči godine nošenja titule Europske prijestolnice kulture i ispjevao pjesmu Moj grad, koja nosi tipični riječki rock zvuk, a tekst uključuje stihove koji Rijeku predstavljaju slobodnim i otvorenim gradom. Takva se slobodna i otvorena Rijeka ujedno predstavlja i Europi kao Luka različitosti u projektu Europske prijestolnice kulture. Glazbenici  Ri-Vala ispjevali su jednu od najljepših posveta Rijeci, intimnu, tipično riječki nenametljivu, ali snažnu pjesmu, koja u sebi nosi vrijednosti koje velik dio Riječana osjeća i živi.  A to su i vrijednosti po kojima je Rijeka prepoznata izvan granica grada, od strane ostatka građana Hrvatske.

Ovim se okupljanjem Ri-Vala, ujedno potvrđuje i status ovog benda koji više od 30 godina svjedoči o zajedništvu riječke rock-scene u trenucima koji su važni za grad i regiju.

Pjesma Moj grad u izvedbi je okupila, simbolično, 20 pjevača. To su: Zoran Badurina (Jonathan), Sandro Bastiančić (En Face), Luka Benčić (My Buddy Moose), Stane Grdaković (The Siids), Valter Kocijančić (ex-Paraf), Edi Kraljić (Denis&Denis), Davor Lukas (Fit), Ivona Maričić Kukuljan (E.N.I), Ivanka Mazurkijević (Mr.Lee & Ivanesky), Iva Močibob (Turisti), Marina Perazić (Denis&Denis), Zoran Prodanović Prlja (Let 3), Mihael Prosen (ex-Father, Nord), Marko Rogić (White on White), Leo Rumora (ex-Ogledala, Fiumens), Dean Škaljac (ex-Grad, Gerila), Boris Štok, Darko Terlević (The Siids), Elena Tomeček Zdjelar (E.N.I.) i Nikolina Tomljanović (E.N.I.). Za instrumentalni dio bili su zaduženi Vlado Simcich Vava (ex-Laufer, Turisti), Damir Martinović Mrle (ex-Termiti, Let 3, Mr.Lee & Ivanesky) Bobo Grujičić (Turisti, Kojoti), Darko Terlević (The Siids), Vladimir Tomić Mosk (Moskva) i producent Matej Zec (Let 3).